

VENDIM
Nr. 57, datë 14.10.2025

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:
	Holta Zaçaj
	 kryetare;

	Fiona Papajorgji
	 anëtare;

	Sonila Bejtja
	 anëtare;

	Sandër Beci
	 anëtar;

	Ilir Toska
	 anëtar;

	Genti Ibrahimi
	 anëtar;

	Marjana Semini
	anëtare;

	[bookmark: _GoBack]MarsidaXhaferllari
	anëtare,


me sekretare Anjeza Puka, në datat 25.9.2025 dhe 14.10.2025, mori në shqyrtim në seancë plenare mbi bazë të dokumenteve çështjen nr. 14 (E) 2025 të Regjistrit Themeltar, që u përket:
KËRKUES: Elton Qyno, përfaqësuar nga avokat Dorian Matlija, me prokurë. 
SUBJEKTE TË INTERESUARA: Avokatura e Shtetit, në mungesë.
Prokuroria e Posaçme kundër Korrupsionit dhe Krimit të Organizuar, në mungesë.
OBJEKTI: Plotësimi i vendimit nr. 21, datë 22.4.2025, të Gjykatës Kushtetuese.
BAZA LIGJORE: Neni 313 i Kodit të Procedurës Civile (KPC); neni 80, i ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar (ligji nr. 8577/2000).

GJYKATA KUSHTETUESE,

pasi dëgjoi relatoren e çështjes Marsida Xhaferllari, mori në shqyrtim prapësimet me shkrim të kërkuesit Elton Qyno (kërkuesi), që ka kërkuar pranimin e kërkesës, konstatoi mungesën e prapësimeve me shkrim të subjekteve të interesuara, Avokaturës së Shtetit dhe Prokurorisë së Posaçme kundër Korrupsionit dhe Krimit të Organizuar (Prokuroria e Posaçme), si dhe diskutoi çështjen në tërësi, 

VËREN:

I
Rrethanat e çështjes

1. Në datën 14.6.2024, kërkuesi i është drejtuar Gjykatës Kushtetuese (Gjykata) me ankim kushtetues individual, me objekt shfuqizimin e vendimeve gjyqësore për lejimin e kontrolleve personale dhe të vendeve (banesë dhe vendi i punës), vendimeve gjyqësore për sekuestrimin e provave materiale (sende dhe të dhëna kompjuterike) dhe vendimit të prokurorit për sekuestrimin e dy aparateve telefonike, si dhe shkatërrimin e të gjitha kopjeve të të dhënave të nxjerra nga pajisjet e sekuestruara. Mbledhja e Gjyqtarëve, me vendimin e datës 23.7.2024, ka vendosur kalimin e çështjes për shqyrtim në seancë plenare mbi bazë të dokumenteve, por në seancën plenare të datës 5.3.2025 Gjykata e ka ndryshuar formën e shqyrtimit të çështjes në atë publike, me praninë e palëve. 
2. Në parashtrimet përpara seancës së datës 2.4.2025, kërkuesi, nëpërmjet përfaqësuesit të tij, ka kërkuar rimbursimin e shpenzimeve të përfaqësimit në masën 263.500 lekë në rastin eventual të pranimit të ankimit kushtetues individual. Këtë kërkim ai e ka përsëritur edhe në konkluzionet përfundimtare të seancës së datës 10.4.2025.
3. Në përfundim të gjykimit kushtetues, Gjykata, me vendimin nr. 21, datë 22.4.2025 (vendimi nr. 21/2025) vendosi pranimin e pjesshëm të kërkesës, shfuqizimin e vendimeve gjyqësore që kanë lejuar sekuestrimin e të dhënave kompjuterike të nxjerra nga provat materiale të sekuestruara gjatë kontrollit të banesës dhe të vendit të punës së kërkuesit, si dhe asgjësimin e të dhënave kompjuterike të sekuestruara me këto vendime. Vendimi nr. 21/2025 i Gjykatës është shpallur në datën 21.5.2025 dhe është botuar në Fletoren Zyrtare nr. 89, datë 26.5.2025.
4. Në datën 28.5.2025, kërkuesi i është drejtuar sërish Gjykatës me kërkesë, me objekt plotësimin e vendimit nr. 21/2025, lidhur me shpenzimet e përfaqësimit. Kolegji i Gjykatës, në datën 8.7.2025, ka vendosur kalimin e çështjes për shqyrtim në seancë plenare mbi bazë të dokumenteve.

II
Pretendimet në Gjykatën Kushtetuese

5. Kërkuesi, në mënyrë të përmbledhur, ka pretenduar se vendimi nr. 21/2025 i Gjykatës duhet të plotësohet me disponimin për rimbursimin e shpenzimeve të përfaqësimit, sipas faturës tatimore të lëshuar nga avokati. Ato shpenzime janë reale dhe të nevojshme për mbrojtjen e lirisë së shprehjes së kërkuesit si gazetar, që përbënte çështje komplekse në hartimin e ankimit kushtetues individual dhe përfaqësimin në seancë. 
6. Subjektet e interesuara, Avokatura e Shtetit dhe Prokuroria e Posaçme, nuk kanë paraqitur prapësime me shkrim, edhe pse janë njoftuar rregullisht nga Gjykata.

III
Vlerësimi i Gjykatës Kushtetuese

7. Në rastet kur Gjykata vihet në lëvizje për plotësimin e vendimit të saj, legjitimimi i kërkuesit dhe procedura parashikohen në nenin 80, të ligjit nr. 8577/2000. Sipas kësaj dispozite, Gjykata ka të drejtë, me kërkesë, të ndreqë gabimet në shkrim, në llogari ose ndonjë pasaktësi të dukshme të lejuar në vendim, pa ndryshuar thelbin e vendimmarrjes, brenda 2 muajve nga shpallja e vendimit. Vendimi i Gjykatës në këto raste publikohet në Fletoren Zyrtare. I njëjti rregull parashikohet edhe në nenin 43 të Rregullores për Procedurat Gjyqësore të Gjykatës Kushtetuese (Rregullorja), sipas të cilit kur kërkesa ka të bëjë me një vendim përfundimtar, kompetente për shqyrtimin e saj është Gjykata. 
8. Në kuptim të këtyre dispozitave, Gjykata çmon se në rastin konkret kërkuesi legjitimohet në paraqitjen e kërkesës sipas objektit, pasi ka qenë palë pjesëmarrëse në gjykimin për të cilin është dhënë vendimi nr. 21/2025 i Gjykatës dhe i është drejtuar asaj në datën 28.5.2025, pra brenda 2 muajve nga data 21.5.2025, kur është shpallur vendimi. Po kështu, kërkimi për të plotësuar vendimin edhe me disponimin për shpenzimet gjyqësore, sipas nenit 28, të ligjit nr. 8577/2000, hyn në kompetencën lëndore të Gjykatës të përcaktuar nga neni 80 i të njëjtit ligj, i cili emërtohet “Saktësimi dhe plotësimi i vendimit”, pasi është kërkim i paraqitur në parashtrimet shtesë të ankimit kushtetues individual të parë dhe nuk ndryshon thelbin e vendimmarrjes, ndaj, në vijim, Gjykata do ta analizojë atë në themel. 
9. E drejta për të kërkuar shpenzimet e përfaqësimit parashikohet në nenin 28, të ligjit nr. 8577/2000, sipas të cilit shpenzimet e procesit gjyqësor u nënshtrohen rregullave të parashikuara në ligjin për tarifat gjyqësore (pika 1), dhe kur vendoset pranimi i ankimit kushtetues individual, Gjykata mund të shprehet edhe për shpenzimet e përfaqësimit pjesërisht ose tërësisht, nëse kërkohet nga kërkuesi (pika 2). Kjo dispozitë është konkretizuar në nenin 14 të Rregullores, që përcakton se kur Gjykata vendos pranimin e ankimit kushtetues individual, ajo shprehet në dispozitiv edhe për shpenzimet e përfaqësimit dhe masën e tyre, nëse kjo kërkohet nga kërkuesi (pika 4). 
10. Gjykata ka pohuar se çështja e shpenzimeve gjyqësore është pjesë e procesit të rregullt ligjor dhe refuzimi për mbulimin e tyre kufizon në mënyrë të pajustifikuar të drejtën e individit për akses në gjykatë, në kuptim të nenit 42 të Kushtetutës. Disponimi për shpenzimet vihet në lëvizje vetëm me kërkesë formale nga ankuesi dhe një kërkesë e tillë mund të paraqitet së bashku me ankimin kushtetues individual deri kur deklarohet mbyllja e seancës plenare nga Gjykata. Individi ka të drejtën e mbulimit të shpenzimeve vetëm nëse vërteton se ato janë kryer, kanë qenë të nevojshme dhe në masë të arsyeshme, ndaj ai duhet të paraqesë edhe aktet që dokumentojnë në mënyrë reale dhe të nevojshme masën e shpenzimeve të kryera për qëllim të procesit kushtetues, të cilat në çdo rast duhet të jenë të arsyeshme dhe të shoqëruara me fatura tatimore të lëshuara sipas legjislacionit në fuqi. Kriteret bazë për llogaritjen e masës lidhen me kompleksitetin e çështjes, nivelin e formimit dhe përvojën juridike të kërkuesit për të kuptuar çështjen, moshën dhe gjendjen financiare të kërkuesit, si dhe elemente të tjera që ndikojnë në vlerën e kërkuar (shih vendimet nr. 54, datë 9.10.2025; nr. 47, datë 18.9.2025, të Gjykatës Kushtetuese).
11. Duke iu kthyer çështjes konkrete, Gjykata konstaton se kërkuesi është përfaqësuar nga i njëjti avokat që në momentin e paraqitjes së ankimit kushtetues individual fillestar (14.6.2024), ndërsa kërkesën për pagesën e shpenzimeve të përfaqësimit e ka parashtruar në parashtrimet para seancës publike të datës 2.4.2025 dhe përsëritur në konkluzionet e datës 10.4.2025, duke paraqitur edhe faturën tatimore. Kjo e fundit përmban vlerën e përgjithshme prej 263.500 lekësh, si rezultat i vlerës për përfaqësimin në gjykimin kushtetues (186.000 lekë) dhe asaj për paraqitjen e kërkesës (77.500 lekë). Kërkuesi ka argumentuar se shpenzimet e pasqyruara në faturën tatimore të fiskalizuar janë reale dhe ato janë të nevojshme, pasi në themel të ankimit kushtetues individual fillestar qëndronte vlefshmëria e një mase hetimore që prekte lirinë e shprehjes së kërkuesit si gazetar. Sipas tij, çështja ishte komplekse, pasi kërkonte hartimin e ankimit kushtetues individual sipas standardeve kushtetuese dhe evropiane, analizën krahasimore me jurisprudencën e Gjykatës Evropiane për të Drejtat e Njeriut (GJEDNJ), analizën e ligjshmërisë së masave të veprimeve hetimore dhe trajtimin e parimeve kushtetuese dhe konventore të zbatueshme në rastin e kërkuesit, të cilat kërkojnë ndihmë profesionale. Po sipas kërkuesit, koha e shpenzuar për këtë çështje ka qenë mbi 120 orë pune, ndonëse në faturën tatimore janë pasqyruar vetëm 20-50 orë. Kërkuesi mund të kërkojë rimbursimin e shpenzimeve të përfaqësimit vetëm pranë saj, ndërkohë shpenzimet në shkallët më të ulëta të gjyqësorit mbeten të pakompensuara për shkak të natyrës së gjykimit penal.
12. Për sa më lart, Gjykata çmon se kërkimi i kërkuesit për shpenzimet gjyqësore është paraqitur brenda afatit, pasi ai është depozituar përpara marrjes së vendimit për pranimin e ankimit kushtetues individual. Në lidhje me masën, Gjykata, duke marrë në konsideratë faktin se gjykimi kushtetues i përfunduar me vendimin nr. 21/2025 ka qenë relativisht kompleks, se çështja ka të bëjë me kundërshtimin e vendimeve gjyqësore të fazës së hetimit penal, numrin e seancave të zhvilluara në Gjykatë dhe zhvillimin e disa prej tyre në seancë publike me praninë e palëve, mungesën e formimit dhe të përvojës juridike për të kuptuar çështjen (profesion gazetar), si dhe numrin e pretendimeve të pranuara nga Gjykata, vlerëson masën e shpenzimeve të përfaqësimit në vlerën 200.000 lekë. 
13. Për sa i përket subjektit që ngarkohet për mbulimin e shpenzimeve të përfaqësimit, Gjykata ka vënë në dukje se në gjykimin kushtetues individi kërkon të mbrojë të drejtat themelore të shkelura si pasojë e veprimtarisë së autoriteteve publike, ku përfshihet edhe ajo e gjykatave të zakonshme, që i kanë pasjellë atij cenimin e të drejtave themelore, ndaj përgjegjësia në këtë gjykim i takon vetë shtetit (shih vendimet nr. 54, datë 9.10.2025; nr. 47, datë 18.9.2025, të Gjykatës Kushtetuese). Për rrjedhojë, Gjykata çmon se detyrimi për pagimin e shpenzimeve të përfaqësimit duhet t’i ngarkohet Ministrisë së Financave. 
14. Në përfundim, Gjykata çmon se kërkesa për shpenzimet e përfaqësimit është e drejtë dhe duhet pranuar pjesërisht. 

PËR KËTO ARSYE,
 Gjykata Kushtetuese, në mbështetje të nenit 80, të ligjit nr. 8577, datë 10.2.2000, “Për organizimin dhe funksionimin e Gjykatës Kushtetuese të Republikës së Shqipërisë”, të ndryshuar, njëzëri, 

VENDOSI:

1. Pranimin e pjesshëm të kërkesës.
2. Plotësimin e vendimit nr. 21, datë 22.4.2025, të Gjykatës Kushtetuese në dispozitivin e tij si më poshtë:
“Shpenzimet e përfaqësimit të kërkuesit në vlerën 200.000 (dyqind mijë) lekë i ngarkohen Ministrisë së Financave.”. 
3. Një kopje e këtij vendimi i bashkohet vendimit përfundimtar nr. 21, datë 22.4.2025, të Gjykatës Kushtetuese.
Ky vendim është përfundimtar dhe hyn në fuqi ditën e botimit në Fletoren Zyrtare.
Marrë më 14.10.2025.
Shpallur më 4.11.2025.

Kryetare: Holta Zaçaj
Anëtarë: Sonila Bejtja, Fiona Papajorgji, Genti Ibrahimi, Ilir Toska, Sandër Beci, Marsida Xhaferllari, Marjana Semini




